Ellen Trane Nørby (V), 2009-04-28:
Beslutningsforslag nr. B 194 er ikke et hvilket som helst beslutningsforslag.
Det er et beslutningsforslag, som pålægger regeringen at implementere handicapkonventionen i dansk lovgivning.
Denne handicapkonvention blev til og blev vedtaget på FN's generalforsamling den 13. december 2006 og gav efterfølgende bl.a. anledning til, at Holger Kallehauge skrev en kronik, hvor han spurgte, om vi ikke skulle pakke julegaven ud, idet han henviste til, om vi ikke også skulle tage konventionen i brug i Danmark.
Fra Venstres side kan jeg kun sige: Jo, det vil vi rigtig gerne.
Vi vil gerne være med til at pakke handicapkonventionen ud i Danmark og sikre, at den bliver ratificeret og også bliver tænkt ind i den måde, vi fremadrettet tænker handicappolitik på her i Danmark.
Ved ratifikationen påtager Danmark sig jo en folkeretlig forpligtelse til at indrette sin lovgivning og sin administrative praksis sådan, at konventionens krav opfyldes.
Det gav jo også anledning til nedsættelsen af den tværministerielle arbejdsgruppe, som i sin tid blev nedsat af Velfærdsministeriet med det formål at finde ud af, om Danmark på alle ressortområder og i al detaillovgivning levede op til de krav og de forpligtelser, som er beskrevet i handicapkonventionen.
Der blev i den forbindelse lagt særlig vægt på tre forhold, og det første er rækkevidden af de forpligtelser, der er i forhold til diskriminationsbestemmelsen i konventionens artikel 5.
Det er jo klart, at med hensyn til de forhold, som knytter sig til dette punkt, kunne man med relevans diskutere, om der var områder, hvor der i detaillovgivningen og i de enkelte ressortministerier var behov for justeringer og tilretninger for at efterkomme de krav og bestemmelser, der er i konventionen.
Der blev endvidere lagt vægt på bestemmelserne om tilgængelighed ifølge konventionens artikel 9.
Det er også et område, som vi fra Venstres side er meget opmærksomme på, for der er ingen tvivl om, at det er en af de debatter, hvor vi også som folkevalgte folketingspolitikere har en forpligtelse til hele tiden at følge både den teknologiske udvikling, der sker, og som giver nogle helt nye muligheder for bedre tilgængelighed, og også den tilgængelighed, som handler om alt fra bustransport og offentlige transportmidler og til at sikre, at dankortautomater og andet er i en sådan højde, at folk med et handicap også kan bruge dem.
De sidste forpligtelser, der blev lagt særlig vægt på, var forpligtelserne i henhold til konventionens artikel 24, som handler om uddannelse.
Her i Danmark er der jo taget en lang række initiativer i de senere år for netop at imødekomme det ønske og det behov, der
har været for, at også personer, specielt unge, med et handicap har bedre muligheder for at få uddannelse
Fra Venstres side har vi med glæde noteret os, at arbejdet har været meget grundigt, og vi er også meget glade for, at vi nu er nået til en proces, hvor vi kan komme videre og reelt set kan få ratificeret handicapkonventionen og implementeret den i dansk lovgivning.
Men det betyder jo ikke, at arbejdet er færdigt.
Nej, det betyder snarere tværtimod, at vi nu alle sammen har en forpligtelse til at sikre, at det, som Danmark nu ratificerer, også bliver implementeret på alle politikområder, og at handicappolitikken ikke kun er noget, der giver anledning til debatter i Socialudvalget, men jo også er noget, der skal forandres dybt ude i de danske kommuner.
Det er jo også et selvstændigt punkt i det fremtidige forløb, at vi sikrer, at de danske kommuner også tager deres ansvar i forhold til de punkter, der ligger i forbindelse med implementering af konventionen.
På den baggrund kan jeg fra Venstres side klart bakke op om B 194, og det glæder os, at vi når at få ratificeret konventionen, inden Folketinget går på sommerferie.